|  |
| --- |
| Dokument oprettet 28. september 2020Sag 17-2020-00850 – Dok. 505396 |

# DH: Folkesundhedslov skal skabe mere lighed i sundhed

Resumé

*Fuld opbakning til Danske Regioners forslag om en folkesundhedslov. Den skal skabe flere gode leveår og mindske ulighed i sundhed – også for de mange med handicap.*

Baggrund

Hver 4. har en kronisk sygdom, og tallet vokser. De 240.000 hårdest ramte har fire kroniske sygdomme eller flere, herunder ofte psykiske lidelser. Og uligheden i sundhed er stigende.

Sundhed skabes af mange faktorer: Skolegang, arbejdsliv, indkomst, boligforhold, sociale relationer, miljøpåvirkninger, adgang til naturen osv. Danske Regioners forslag lægger op til et bredt samarbejde mellem offentlige myndigheder, erhvervsliv og civilsamfund. Og et samarbejde på tværs af politiske områder.[[1]](#footnote-1)

Problem

Mennesker med handicap har dårligere helbred og trivsel end resten af befolkningen. De er mere syge, vejer mere, bevæger sig mindre og er mere ensomme.[[2]](#footnote-2) Ja, på alle sundhedsparametre – stress, medicinforbrug, søvnproblemer, tandsundhed osv. – er uligheden stor. Et par tal:

- Mennesker med handicap har 3-4 gange oftere dårlig tandstatus.

- Mennesker med større fysisk handicap har 2,5 gange større risiko for overvægt end resten af befolkningen.

- Mennesker med psykiske lidelser dør 15-20 år for tidligt.

Mennesker med handicap har ringere adgang til de betingelser, som fremmer det sunde liv. De får mindre uddannelse, er i mindre grad i job, tjener mindre. De har ringere adgang til naturen, transport, forenings- og kulturliv.

Løsninger:

”*DH vil arbejde for en samlet plan for eller en lov om sundhedsfremme og forebyggelse, der også sikrer fokus på borgere med kronisk sygdom og handicap*.” (DH’s handlingsplan 2018-21). Derfor støtter vi en folkesundhedslov.

En folkesundhedslov skal bygge på principper om samarbejde og deltagelse, lighed i sundhed, sundhed ind i alle sektorer, tilgængelighed og inklusion.

En folkesundhedslov skal have til formål at mindske ulighed i sundhed. Ellers bliver gabet mellem mennesker med handicap og resten af befolkningen bare større.

En folkesundhedslov bør tage fat på de barrierer, som mennesker med handicap støder ind i. Fx ringe tilgængelighed eller andre hindringer for fuld inklusion i fritidsliv, arbejdsliv og uddannelse.

1. <https://www.regioner.dk/media/13976/qa.pdf> [↑](#footnote-ref-1)
2. Se fx denne rapport fra Statens Institut for Folkesundhed (2014):

<https://www.sdu.dk/da/sif/rapporter/2014/sundhedsprofil_for_voksne_med_helbredsrelateret_aktivitetsbegr%C3%A6nsning_og_fysisk_funktionsneds%C3%A6ttel> [↑](#footnote-ref-2)